Fredag eftermiddag har budt på flere færdselsuheld.

Politi og beredskab har haft ekstra travlt fredag eftermiddag, hvor de er blevet kaldt ud til flere færdselsuheld. Klokken 14.06 blev to køretøjer totalskadet, da de kolliderede i et kryds ved Mosevangen i Svenstrup. - Den ene bilist overholdt formentlig ikke sin ubetingede vigepligt og blev påkørt, siger Karsten Højrup Kristensen, der er vagtchef ved Nordjyllands Politi. En person er kørt på skadestuen efter uheldet. Klokken 15.28 var den gal på Tornhøjvej i Aalborg Øst, hvor en 15-årig dreng var kommet til skade, efter at være gået ud foran en knallert og være blevet påkørt. Den 15-årige blev kørt på skadestuen efter uheldet, men umiddelbart er han kun lettere tilskadekommen, oplyser vagtchefen. 17 minutter efter – klokken 15.45 – indløb en melding om et solouheld på Louisendalvej i Gudumlund ved Storvorde. Bilen var brudt i brand ved uheldet. - Den brændte lystigt, og føreren blev reddet ud. Han var formentlig spirituspåvirket, så det er selvfølgelig en sag, vi kigger på, siger vagtchef Karsten Højrup Kristensen.